Standard Bank Innibos Kunstefees – Digitaal en wêreldwyd! - Innibos
Die Standard Bank Innibos Kunstefees gaan van 26 Junie ’n digitale kunstefees aanbied vir feeshonger musiek- en toneelliefhebbers. Dit vervang nie die fees wat vir Desember beplan word nie, maar is ŉ opwindende toevoeging tot die Innibos- program vir feesgangers wat so uitgesien het na die Junie-fees.
Innibos Digitaal, wat gehou word in die tydgleuf wat die kunstefees oudergewoonte in Mbombela gehou sou word, bied sowat 20 produksies aan wat opnames van musiek en toneel uit die kunstefees se argiefskatkis insluit.
Jy kan die magiese atmosfeer van die gewilde musiekkonserte, wat verlede jaar deur duisende mense op die feesterrein bygewoon is, op jou eie werf herleef. Die JacarandaFM-konsert en kykNet-Verjaardagkonsert is van die hoogtepunte van die Innibos Digitaal-program. Die Verjaardagkonsert het ’n Fiësta-toekennings ontvang as die beste opelug musiekproduksie landwyd.
’n Eerste in die Afrikaanse toneelbedryf is die digitale debuut van Leengoed, ’n komiese drama met Tobie Cronjé en Wynand van Vollenstee.
’n Virtuele prysuitdeling van die hoog aangeskrewe Innibos Nasionale Kunshandwerkkompetisie (National Crafts Awards) met ’n totale prysgeld van R100 000 sal die digitale fees afskop.
Sandra Jacobs, media- en bemarkingsbestuurder van Innibos, sê die voortslepende Covid19-pandemie bring mee dat feesorganiseerders en kunstenaars meer kreatief as ooit te werk moet gaan. “Innibos Digitaal wil eerstens kunstenaars in dié uitdagende tye bystaan en seker maak hulle kry steeds ’n inkomste. Die kunstefeesbedryf moet ook aanpas by die veranderde tye en beskikbare tegnologie tot ons voordeel gebruik. Dit is wel ’n ietwat onbekende terrein, maar ons gryp dit met albei hande aan.”
Innibos het deur die jare ’n argief opgebou met opnames van musiek- en toneelproduksies wat nou met vrug gebruik kan word, sê Sandra. Nuwe opnames word in samewerking met Coleske Kunstenaars en MGG Produksies gedoen.
“Innibos Digitaal is die gulde geleentheid vir liefhebbers van Afrikaanse musiek en toneel wêreldwyd om toegang te kry tot topproduksies en daardeur kunstenaars te ondersteun,” aldus Sandra.
In ander musiekproduksies is Stef Bos te sien in Bos innie Bos, Kevin Leo en Jannie Moolman in Crooners en Jannie du Toit in Doep is nie dood nie. Buiten die debuut van die drama Leengoed, is die toneelaanbod onder meer Manne, met onder andere Chris Vorster en Hannes Brummer, Annale van ‘n Windgat met Craig Morris en Rainbow Nation met Simon Bruinders. Die volledige program is op die webtuiste beskikbaar.
Kaartjies vir die Standard Bank Innibos Kunstefees Digitaal sal van 15 Junie by Computicket bespreek kan word.
Die beoogde datum vir die volledige Standard Bank Innibos Kunstefees is 16 tot 19 Desember, afhangend van die regeringsregulasies rondom die Covid19-pandemie. .
Stef Bos - Bos innie Bos